Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 436/11)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“TAŞKÖPRÜ SARIMSAĞI”

ES Nr.: PDO-TR-02217 – 9.1.2017

ACVN (X) AĢIN ( )

1. Nosaukums vai nosaukumi (ACVN vai AĢIN)

“Taşköprü Sarımsağı”

2. Dalībvalsts vai trešā valsts

Turcija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar nosaukumu “Taşköprü Sarımsağı” apzīmē vasaras ķiplokus (Allium sativum var. sativum). Tie ir vēlīni ziedoši ķiploki ar ilgu veģetācijas periodu.

Galviņa:

— šķērsgriezumā ovāla,

— garengriezumā eliptiska,

— miza balta,

— diametrs: no 30 līdz 40 mm,

— svars: no 15 līdz 60 gramiem.

Daiviņas:

— galviņā cieši izvietotas,

— nav identiskas (formas atšķiras), daiviņu izvietojums galviņā neregulārs,

— daiviņu forma neregulāra, ir tendence veidot ārējās daiviņas,

— svars: no 2 līdz 3 gramiem,

— miza sārta,

— daiviņu iekšpuse krēmdzeltena,

— sausnas saturs: no 31,2 līdz 44,1 %,

— vidējais daiviņu skaits: 12 daiviņas.

“Taşköprü Sarımsağı” raksturīgās īpašības ir šādas:

— daiviņas no galviņas atdalās grūti,

— minimālais selēna saturs sausnā ir 3,535 mgkg-1,

— galviņu ietverošajā mizā ir nedaudz antociāna, uz daiviņām redzamas antociāna līnijas, vidusmēra daiviņu skaits (12 daiviņas),

— galviņai ir 5 līdz 10 ārējo zvīņu slāņi,

— gaistošais organiskais sēra savienojums (sausnā): 0,089–0,214 %,

— glabāšanas laiks: līdz 10 mēnešiem,

— rūgta garša,

— spēcīga un noturīga smarža,

— minimālais alilpropildisulfīda (C6H12S2) saturs sausnā: 0,0147 mgkg-1.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi procesi no stādīšanas līdz pat ražas novākšanai un “Taşköprü Sarımsağı” žāvēšanai jāveic 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Uz “Taşköprü Sarımsağı” iepakojumiem salasāmā un neizdzēšamā veidā jāuzraksta vai jāuzdrukā šāda informācija:

— uzņēmējsabiedrības nosaukums un [juridiskā] adrese, saīsinātais nosaukums un adrese vai reģistrēta preču zīme,

— produkta partijas numurs,

— preces nosaukums “Taşköprü Sarımsağı”.

4. Ģeogrāfiskā apgabala īsa definīcija

Ģeogrāfiskais apgabals ir Taşköprü administratīvais apgabals.

Ģeogrāfiskais apgabals aptver 1 811,31 km2. Visi procesi no stādīšanas līdz pat ražas novākšanai un “Taşköprü Sarımsağı” žāvēšanai jāveic Taşköprü apgabalā.

Līdzenums, kurā atrodas Taşköprü apgabals, plešas gar Gök upi, un tam ir liela nozīme, jo līdzenuma aluviālās augsnes ir labi piemērotas ķiploku audzēšanai.

5. Saikne ar ģeogrāfisko apgabalu

Produkta specifika

Produkta “Taşköprü Sarımsağı” specifiskās īpašības ir tā rūgtenums, ko nosaka augstais selēna saturs, kā arī ķiploka īpaši spēcīgā smarža un ilgais uzglabāšanas laiks.

Dabas faktori. Klimats un temperatūra

Noteiktajā ģeogrāfiskajā apgabalā, kurā ražo produktu “Taşköprü Sarımsağı”, Melnās jūras klimats nodrošina optimālu temperatūru ķiploku audzēšanai. Gada vidējā temperatūra ir 9,7 °C. Zemākā vidējā temperatūra ziemā ir 1,2 °C, augstākā vidējā temperatūra vasarā ir 20,1 °C.

Ķiploku veģetācijas periods šajā reģionā sākas februāra beigās un beidzas jūlija pēdējā nedēļā. Ķiploku veģetācijas perioda sākumā februārī vidējā temperatūra ir 4,2 °C. Maijā, kad ķiplokiem aug lapas, temperatūra sasniedz aptuveni 14,1 °C, kas paātrina augšanu, pēc tam vidēji ap 17,4 °C jūnijā un, visbeidzot, 20,1 °C jūlijā, kad ir ražas novākšanas periods. Optimālā temperatūra no maija līdz jūlijam veicina ķiploku strauju augšanu, bet auga vēlīnā ziedēšana palīdz palielināt daiviņu skaitu ķiplokos.

Ja temperatūra paaugstinās virs 25 °C, augšanas temps palēninās, lapas nodzeltē un auga attīstība aizkavējas.

Nokrišņi

Lietus daudzums un mitruma apstākļi ir piemēroti ķiploku audzēšanai, jo augam stādīšanas un augšanas laikā ir vajadzīgs ūdens. Aprīlis, maijs un jūnijs ir šā ģeogrāfiskā apgabala lietainākie mēneši (nokrišņu daudzums aprīlī — 51,4 mm, maijā — 74,1 mm un jūnijā — vidēji 65,3 mm), un tas pozitīvi ietekmē auga dīgtspēju un kvalitāti. Pateicoties šiem lietus apstākļiem, “Taşköprü Sarımsağı” parasti var audzēt bez apūdeņošanas.

Jūlijs un augusts ir sausi mēneši (nokrišņu daudzums sasniedz vidēji 28 līdz 30,4 mm), un šis sausums ir nepieciešams ķiploku žāvēšanai. Šāds nokrišņu daudzums palīdz novērst ķiploku galviņu struktūras deformāciju un uzlabot ķiploku uzglabājamību.

Mitrums

Mitruma apstākļiem ir noteicoša ietekme uz ķiploku stādīšanu un augšanu. ražas novākšanas laikā ideāls 60 % gaisa mitrums, savukārt pārmērīgs mitrums ražas novākšanas laikā var izraisīt pelējumu un pūšanu. Ķiploku kvalitātes saglabāšanai nepieciešams, lai ideālos uzglabāšanas apstākļos būtu aptuveni 10 °C un 60–70 % gaisa mitrums. Ģeogrāfiskajā apgabalā gaisa mitruma apstākļi jūlijā un augustā, proti, ražas novākšanas periodā, ir aptuveni 60 %. Tas ļauj augam ātri izžūt un pasargā “Taşköprü Sarımsağı” no slimībām.

Gada vidējais gaisa mitrums noteiktajā ģeogrāfiskajā apgabalā ir 70 %. Tas ļauj produktam “Taşköprü Sarımsağı” nodrošināt augstu sausnas saturu, kā arī uzglabāt to bez bojājumiem vairākus mēnešus pēc ražas novākšanas.

Augsnes

Ķiploki vislabāk aug smilšainās mālsmilts augsnēs, kurās ir neliels daudzums humusa, un neitrālās augsnēs ar zemu mitruma līmeni. Ķiploku audzēšanai piemērotās aluviālās augsnes plešas Taşköprü līdzenumā un pozitīvi ietekmē ķiploku ražas iznākumu. Turklāt Taşköprü reģionā lielākoties ir vidēji strukturētas augsnes (smilšmāla līdz smilšainās mālsmilts), kurām ir vāji sārmaina reakcija (7,15–7,86 pH) un zems līdz vidējs organisko vielu saturs. Taşköprü reģiona augsnēm, kurās ir arī augsts vidējais selēna saturs, ir ķiploku audzēšanai ļoti piemēroti augsnes parametri. Šie faktori ietekmē ķiploku kvalitāti, to selēna saturu (kas piešķir ķiplokiem specifiski rūgteno garšu), alilpropildisulfīdu (C6H12S2), kā arī sēru saturošu eļļu un ēterisko eļļu augsto saturu, kas nosaka “Taşköprü Sarımsağı” īpaši spēcīgo aromātu. Salīdzinošā analīze liecina, ka minimālais selēna saturs “Taşköprü Sarımsağı” sausnā ir augstāks nekā tās pašas varietātes ķiplokiem, ko audzē citur Turcijā.

Cilvēkfaktori

Taşköprü apgabalā dominē lauksaimniecība, un tā iedzīvotāji mēdz migrēt uz pilsētām. Tomēr, pateicoties ķiploku audzēšanai, kam nepieciešams liels darbaspēks, šo migrāciju var daļēji novērst. Tas ir viens no retajiem produktiem, ko joprojām audzē kooperatīvā veidā. Secīgie ķiploku ražošanas posmi ir darbietilpīgi, un visos “Taşköprü Sarımsağı” ražošanas posmos nepieciešama cilvēka līdzdalība. Cilvēku darbības rezultātā palielinās ķiploku kvalitāte un ražas iznākums.

Atdalīšana

Daiviņu atdalīšana no ķiploka galviņas ir roku darbs, un tādējādi tiek uzlabota ķiploku sēklu kvalitāte, jo daiviņas netiek saspiestas, kā tas bieži notiek tad, kad atdalīšanu veic mehāniski. Turklāt, ja atdalīšanas procesu veic mehāniski, daiviņas ir nekavējoties jāstāda zemē, lai izvairītos no asnošanas, kas pavājina auga attīstību. Savukārt, ja daivas atdala ar rokām, stādīšanai nav jānotiek tik drīz.

Stādīšana

Atšķirībā no daudziem citiem augiem ķiplokus pavairo, izmantojot daiviņas, nevis sēklas. Pēc tam no daiviņas iegūst ķiploka galviņu (zvīņsīpolu) nākamajai sezonai. Daiviņu stādīšana ar rokām ļauj panākt vienādu attālumu starp ķiplokiem, tādējādi nodrošinot, ka daiviņa netiek iestādīta otrādi, un tas nozīmē, ka ķiploks aug labāk. Savukārt, stādot mehāniski, dīgsti var augsnē atrasties otrādi, ar saknēm uz augšu, līdz ar to dzinumam jāaug no apakšas uz augšu. Tas kavē dīgšanu līdz augsnes virsmai un samazina auga produktivitāti un kvalitāti.

Nezāļu apkarošana un augsnes aerēšana

Nezāļu apkarošanu un augsnes aerēšanu arī veic ar rokām, un tas uzlabo ķiploku kvalitāti, jo augšanas laikā tie nekonkurē ar nezālēm.

Žāvēšana

Noteiktajā ģeogrāfiskajā apgabalā izmanto tradicionālu paņēmienu ķiploku saišķu žāvēšanai uz lauka. Ķiplokus izklāj uz augsnes virsmas ar mašīnām, kas īpaši projektētas noteiktajā apgabalā. Pēc tam lauksaimnieki veido nelielus ķiploku saišķus (vietējais nosaukums: “elba”) un izklāj tos zemē uz lauka, kur apmēram 2 nedēļas tie kaltējas saulē. Ķiplokus reizi nedēļā apvērš otrādi, lai tie žūtu vienmērīgi. Šī metode, kas iespējama, pateicoties iepriekš minētajiem īpašajiem klimatiskajiem apstākļiem, novērš puvi un nodrošina ķiplokiem īpaši labu uzglabājamību. Vēlāk ražotāji saulē žāvētos ķiplokus nogādā noliktavās, kur tos uzglabā aukstumā. Pārvadāšanu uz noliktavu veic rītausmā, lai novērstu to, ka mitruma ietekmē daiviņas atdalās no ķiploka galvas.

Jāatzīmē, ka papildus šīm specifiskajām īpašībām produktam “Taşköprü Sarımsağı” ir laba reputācija un apgabala nosaukums vienmēr rada asociācijas ar ķiplokiem.

Atsauce uz specifikācijas publikāciju

(šīs regulas 6. panta 1. punkta otrā daļa)

—

(1) OV L 343, 14.12.2012., 1. lpp.